internet vaartha 713 Views
టన్నుకు రూ.7888లు
న్యూఢిల్లీ : సుదీర్ఘకాలంగా జరుపుతున్న నిరంతర సంప్రదింపులతో కేంద్రప్రభుత్వం ఆయిల్‌ పామ్‌ రైతాంగానికి గిట్టుబాటుధరలు లభించేందుకు వీలుగా మార్కెట్‌ జోక్యం విధానాన్ని ప్రవేశ పెట్టింది. దీనివల్ల ఆయిల్‌పామ్‌ రైతులకు ఎంతో మేలు జరుగుతుందని ఆయిల్‌పామ్‌ డెవలప్‌మెంట్‌ ప్రాసెసింగ్‌ అసోసియేషన్‌ వెల్లడించింది. తాజా ఆయిల్‌ఫామ్‌ పండ్లకు టన్నుకు 7888రూపాయలు ధరలు లభిస్తాయన్నారు. గడచిన కొన్నేళ్లుగా ముడిచమురు ధరలు తగ్గుతుండటంపై దేశీయంగా ఆయిల్‌ పామ్‌ రైతులకు కష్టాలు ఎక్కువయ్యాయి. దీనితో ఒపిడిపిఎ ప్రభుత్వంతో ఎడతెగని సంప్రదింపులు జరిపిందని సంఘం అధ్యక్షుడు సంజయ్ గోయంకా వివరించారు. మార్కెట్‌ జోక్యం పథకం వల్ల రైతులకు గిట్టుబాటు ధరలు లభిస్తాయని కనీస మద్దతుధరలు అందు తాయని ఆయన అన్నారు. వంటనూనెలపరంగా భారత్‌ ఎక్కువ దిగుమతులపైనే ఆధారపడుతోంది. 2020 నాటికి 22 మిలియన్‌ టన్నులు దిగుమతి చేసుకుంటుందని అంచనా. భారత్‌లో రెండు లక్షల హెక్టార్లలో ఆయిల్‌పామ్‌ సాగవుతోంది. అదనంగా మరో రెండుమిలియన్‌ల హెక్టార్లలో సాగు చేసేందుకు అవకాశం ఉంది. ఆయిల్‌పామ్‌ రంగం కనీసం 20 వేలమందికిపైగా ఉపాధిని అందిస్తోంది. రెండులక్షల మందికిపైగా ఉపాధిని అందించేవిధంగాఆయిల్‌పామ్‌ రంగాన్ని ప్రోత్సహిస్తే అటు రైతులు, ఇటు చమురుశుద్ధి రంగానికి ఎంతో మేలు జరుగుతుందని సంజయ్ గోయంకా అన్నారు. ఆంధ్రప్రదేశ్‌ తెలంగాణ రాష్ట్రాల్లోనే దేశం మొత్తం అవసరమైన పామాయిల్‌లో 90శాతం ఉత్పత్తి చేస్తున్నట్లు ఆయన అన్నారు. ప్రభుత్వ విధివిధానాలతో చర్చలు సమీక్షలు చేస్తూ, అటు రైతులు, ఇటు వ్యాపార సంఘాలకు ఉపయుక్తంగా ఉండే విధంగా ఒపిడిపిఎ కృషిచేస్తుందని గోయంకా వివరించారు.